Klaus Kjær (DF), 2000-04-26:
Fra alle partiers side har der været rejst ønske om at få bekæmpet det sorte og grå spilleautomatmarked.
Og omfanget af ulovligt spil har været stigende, som følge af at markedet har været ureguleret.
Det foreslås derfor, at der skal ske en regulering og kontrol af alle spilleautomater uden for kasinoer, uanset om de er opstillet i private klubber eller på steder med offentlig adgang.
Fremover vil opstilling og drift af alle spilleautomater kræve en særlig tilladelse fra Told- og Skattestyrelsen.
Automaterne vil kunne opstilles i spillehaller og restauranter med alkoholbevilling, og skatteministeren får efter forslaget bemyndigelse til at fastsætte regler om, at alle spilleautomater skal forbindes til en kontrolcomputer hos spillemyndigheden.
Spilleautomater skal fremover kunne give kontantgevinster på højst 300 kr. bortset fra omrejsende tivolier og lignende, hvor man i stedet kan tilbyde at spille med varegevinster til en værdi af højst 300 kr. For at sidestille konkurrenceforholdene med spillekasinoerne er der foreslået en tilsvarende afgift på 45 pct. af bruttospilleindtægten op til 25.000 kr. pr. måned pr. restaurant og for spillehallers vedkommende op til 125.000 kr. pr. spillehal.
For de stationære spillehallers vedkommende vil der kunne udloddes midler til velgørende, lokale formål eller Tipstjenestens overskudsmodtagere med den virkning, at der gives nedslag i en del af afgiften.
Endelig forslås der opkrævet en afgift på én procent af bruttospilleindtægten til forskning i og behandling af ludomani.
Forslaget har længe været undervejs, idet en stor del af det forberedende arbejde har været undergivet politiske forhandlinger. Som sagt har alle partier tilkendegivet, at man ønsker at begrænse det grå og sorte spillemarked.
Således forventes det, at den frigivne omsætning på det uregulerede område vil søge over mod det regulerede område og dermed også skabe en større afsætning på det regulerede område.
I Dansk Folkeparti støtter vi naturligvis også, at den sorte undergrundsøkonomi og skatteunddragelser bekæmpes, og derfor er det nødvendigt, at der lovgives på en sådan måde, at automatspil kan ske på en fornuftig, legal og sober måde.
Under forhandlingerne har Dansk Folkeparti givet udtryk
for, at vi ikke var så begejstrede for skatteministerens oprindelige forslag om, at Dansk Tipstjeneste fik adgang til at opstille flerspilsautomater
Også andre borgerlige partier var imod en sådan ordning.
Det er nu pillet ud af lovforslaget, og det hilser vi velkommen i Dansk Folkeparti.
I Dansk Folkeparti er vi endvidere tilfredse med, at der er afsat midler til forskning i og behandling af ludomani, som sammen med den øgede kontrol med spillestederne vil have en gavnlig effekt på denne lidelse.
Af høringssvarene til skatteministerens første udspil fremgår det særlig, at brancheorganisationerne fandt afgiften alt for høj.
I det endelige lovforslag er afgiftsniveauet nedsat, men på trods heraf mener f.eks. Dansk Automat Brancheforening og Horesta, at afgiften stadig er meget høj,
ligesom der gøres indsigelser mod det progressive afgiftsniveau.
Brancheorganisationen frygter, at en væsentlig del af særlig restaurationsvirksomhederne må ophøre med at drive spilleautomater, hvilket vil medføre, at provenuet måske ikke bliver så højt som forventet.
Det er en frygt, som Dansk Folkeparti også deler.
Bortset herfra er der i brancherne stort set tilfredshed med lovforslaget.
Dansk Folkeparti er positivt over for lovforslagets intentioner, men der er sandelig nogle knaster, herunder afgiftsspørgsmålet og hvad det betyder for især de mindre restauranter, som trænger til en grundigere belysning under udvalgsarbejdet.
Der er også foreslået i høringssvarene, at man måske vil hæve den til 1 kr., men lad os kigge på det under udvalgsarbejdet, sådan at vi når en balancegang, hvor alle hensyn tilgodeses, hvor færrest muligt kommer i klemme, og hvor vi alligevel kan opretholde intentionerne i lovforslaget, som vi er helt enige i.